[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 16.10.2008

COM(2008) 605 окончателен

2006/0143 (COD)

СТАНОВИЩЕ НА КОМИСИЯТА в съответствие с член 251, параграф 2, трета алинея, буква в) от Договора за ЕО относно внесените изменения от страна на Европейския парламент в общата позиция на Съвета по отношение на предложението за

РЕГЛАМЕНТ НА ЕВРОПЕЙСКИЯ ПАРЛАМЕНТ И НА СЪВЕТА за установяване на обща процедура за разрешаване на добавките в храните, ензимите в храните и ароматизантите в храните

ЗА ИЗМЕНЕНИЕ ПРЕДЛОЖЕНИЕТО НА КОМИСИЯТА съгласно член 250, параграф 2 от Договора за ЕО

2006/0143 (COD)

СТАНОВИЩЕ НА КОМИСИЯТА в съответствие с член 251, параграф 2, трета алинея, буква в) от Договора за ЕО относно внесените изменения от страна на Европейския парламент в общата позиция на Съвета по отношение на предложението за

РЕГЛАМЕНТ НА ЕВРОПЕЙСКИЯ ПАРЛАМЕНТ И НА СЪВЕТА за установяване на обща процедура за разрешаване на добавките в храните, ензимите в храните и ароматизантите в храните

1. Въведение

Съгласно разпоредбите на член 251, параграф 2, трета алинея, буква в) от Договора за ЕО Комисията представя становище относно измененията, предложени от Европейския парламент на второ четене. Комисията излага по-долу становището си относно измененията, предложени от Парламента.

2. Контекст

Дата на предаване на предложението на Европейския парламент и на Съвета (документ COM(2006)0423 окончателен — 2006/0143 (COD)): | 28 юли 2006 г. |

Дата на становището на Европейския икономически и социален комитет: | 25 април 2007 г. |

Дата на становището на Европейския парламент на първо четене: | 10 юли 2007 г. |

Дата на предаване на измененото предложение: Дата на политическото споразумение: | 24 октомври 2007 г. 17 декември 2007 г. |

Дата на приемане на общата позиция: | 10 март 2008 г. |

Дата на становището на Европейския парламент (второ четене) | 8 юли 2008 г. |

3. Цел на предложението

Като част от усилията, полагани за усъвършенстване на законодателството на Общността въз основа на концепцията „от фермата до трапезата“, заложена в Бялата книга за безопасността на храните, Комисията обяви намерението си да актуализира и допълни съществуващото законодателство в областта на добавките в храните и ароматизантите в храните и да въведе специални разпоредби за ензимите в храните.

Целта на настоящото предложение е да се осигури правилното функциониране на вътрешния пазар, като същевременно се гарантира високо равнище на защита на здравето на хората във връзка с употребата на добавките в храните, ензимите в храните и ароматизантите в храните.

С оглед на това с предложението ще се установи обща процедура за разрешаване, която ще бъде централизирана, ефективна и прозрачна и ще се основава на оценка на риска, извършвана от Европейския орган за безопасност на храните (ЕОБХ), както и система за управление на риска, при която Комисията предприема действия в рамките на процедура с участието на регулаторни комитети (комитология). Въз основа на научната оценка, направена от ЕОБХ, с настоящото предложение на Комисията се поставя задачата да създаде, поддържа и актуализира общ списък на Общността за всяка категория от засегнатите вещества. Включването на дадено вещество в някой от тези списъци означава, че неговата употреба е разрешена по принцип за всички стопански субекти в Общността.

4. Становище на Комисията относно измененията, внесени от Европейския парламент

Европейският парламент гласува на второ четене консолидиран текст, в който се съдържат известен брой изменения на текста на общата позиция. Текстът е резултат от преговорите между Съвета, Европейския парламент и Комисията. Всички изменения са предимно от техническо естество и съответстват на ключовите принципи, съдържащи се в първоначалното предложение, които също така подсилват, и по-специално прозрачността на процедурата и аспектите, свързани с околната среда в законодателството в областта на храните. Най-важното изменение се отнася за въвеждането на съображение, в което се разяснява, че в бъдеще в отделни секторни текстове ще могат да бъдат въвеждани дерогации от общата процедура за даване на разрешение, за да се създаде възможност за предоставяне на преференциални разрешения при дадени обстоятелства. С друго изменение срокът за извършване на оценка от страна на ЕОБХ на безопасността на дадено вещество се увеличава от шест на девет месеца.

Комисията приема всички изменения, гласувани в Европейския парламент. Резултатите от второто четене в Европейския парламент са много задоволителни.

5. Заключение

В съответствие с член 250, параграф 2 от Договора за ЕО Комисията изменя предложението си по описания по-горе начин.